Rio Tinto Alcan á Íslandi og Landsvirkjun hafa samið um breytingu á orkuafhendingu sem endurspeglar betur orkuþörf álversins í Straumsvík , að því er segir í tilkynningu frá Landsvirkjun . Rio Tinto Alcan greiðir Landsvirkjun 17 milljónir Bandaríkjadollara , vegna kostnaðarins sem það hafði í för með sér fyrir Landsvirkjun að reisa Búðarhálsvirkjun fyrr en þörf krafði . Árið 2010 gerðu Landsvirkjun og Rio Tinto Alcan með sér rafmagnssamning sem nær til ársins 2036 . Landsvirkjun reisti Búðarhálsvirkjun til að efna samninginn og Rio Tinto Alcan réðist í 500 milljóna dollara fjárfestingarverkefni í því skyni að auka framleiðslu álversins og hefja framleiðslu á verðmætari afurðum . Auglýsing Eins og Rio Tinto Alcan hefur áður upplýst hefur framleiðsluaukningin sem stefnt var að ekki náðst að fullu . „ Ollu því ófyrirséðar hindranir hvað varðar bæði öryggismál og tæknilega þætti verkefnisins . Álverið hefur af þeim orsökum ekki fullnýtt þá orku sem samningurinn frá 2010 felur í sér , “ segir í tilkynningu frá Landsvirkjun . Samkomulag fyrirtækjanna felur meðal annars í sér að Rio Tinto Alcan skilar Landsvirkjun 35 MW af ónotuðu afli , sem hægt er að nota til að auka framboð raforku á íslenskum raforkumarkaði . Breytingarnar á samningnum eru báðum aðilum til hagsbóta , segir í tilkynningunni . Landsvirkjun öðlast aukna möguleika til raforkusölu og á sama tíma er möguleikum Rio Tinto Alcan til áframhaldandi vaxtar viðhaldið . Hörður Arnarson , forstjóri Landsvirkjunar , segist fagna samkomulaginu . „ Með því er greitt úr ófyrirséðum vandamálum sem upp komu við fjárfestingarverkefni Rio Tinto Alcan . Samkomulagið grundvallast á langvarandi viðskiptasambandi fyrirtækjanna sem og virðingu fyrir gagnkvæmum viðskiptahagsmunum . " Rannveig Rist , forstjóri Rio Tinto Alcan á Íslandi , segir samkomulagið staðfesta að viðskiptasamband áliðnaðar og orkuframleiðslu einkennist af virðingu . „ Við erum stolt af því að hafa staðið að langstærsta fjárfestingarverkefni á Íslandi á undanförnum árum , í því skyni að framleiða verðmætari afurðir , auka rekstraröryggi , efla mengunarvarnir og auka framleiðsluna . Þetta hefur skapað yfir 1.000 ársverk á tímum þegar íslenskt efnahagslíf þurfti hvað mest á þeim að halda . Samkomulagið við Landsvirkjun er enn ein staðfesting þess að viðskiptasamband áliðnaðar og orkuframleiðslu á Íslandi einkennist af gagnkvæmri virðingu og gagnkvæmum ávinningi , “ er haft eftir Rannveigu í tilkynningu . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .